
Tisztelt Képviselő-testület!

A Képviselő-testület és szervei szervezeti és működési szabályzatáról szóló 10/2024. (XI. 4.) önkormányzati rendelet 21. § (5) bekezdése alapján a melléklet szerint tájékoztatást adom a lejárt határidejű testületi határozatok végrehajtásáról és az előző ülés óta tett fontosabb intézkedésekről, a jelentősebb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.

…/2025. (X. 30.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 21. § (5) bekezdése szerint előterjesztett polgármesteri tájékoztatót elfogadja.

Határidő: azonnal

Felelős: polgármester

Sülysáp, 2025. október 22.

Horinka László s.k.

polgármester

TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület előző munkaterv szerinti ülése óta az alábbi döntés végrehajtási határideje járt le:

	Határozat száma
	Határozat kelte
	Határozat tárgya
	Határidő
	Állapot

	113/2025
	2025.09.25
	Csatlakozás a Bursa Hungarica Ösztöndíjpályázat 2026. évi fordulójához
	2025. október 3.
	Végrehajtva 


II. Tájékoztató az előző ülés óta történt fontosabb eseményekről
Szeptember 30-án Katus Norbert alpolgármester úr az Építési és Közlekedési Minisztériumban járt, ahol Ágh Péter államtitkár úrral a sápi bekötőút felújítását is áttekintették.

Október elejére elkészült a Szilvafasor utca járdafelújítása. A Szabadság utca és a Gólyahír Bölcsőde közötti szakasz már erősen leromlott állapotban volt, ami miatt a gyalogosok az úttesten közlekedtek. A városközpont megújítását célzó projekthez kapcsolódva térkő burkolatú járdát építettünk az érintett szakaszon.

Október 4-én rendeztük meg az idei Mackó Fesztivált a Kapás-udvarban, ahová most is sokan ellátogattak. A rendezvényen velünk volt Czerván György képviselő úr is, aki itt jelentette be visszavonulását, ugyanis a 2026-os választáson már nem indul újra. A megváltozott összetételű új választókerületben Katus Norbert, Sülysáp alpolgármestere méretteti meg magát a Fidesz-KDNP jelöltjeként. Czerván György 28 éven át képviselte a térséget, sokat segített önkormányzatunknak, valamint a helyi civileknek és vállalkozásoknak, amit ezúton is hálásan köszönünk.

Október 6-án az aradi vértanúkra emlékeztünk; alpolgármester úrral koszorút helyeztünk el a hősök emlékére.

Október 7-én – az egészséges életmódra nevelés jegyében – immár negyedik alkalommal rendezték meg óvodapedagógusaink a Malom utcai sportpályán az Oviolimpiát, aminek legfőbb célja a mozgás megszerettetése a gyermekekkel. A programot a Sülysápi Csicsergők Közhasznú Alapítvány támogatta.

Október 8-án az Idősek Világnapja alkalmából a Magyar Vöröskereszt Sülysápi Alapszervezetével közösen vendégül láttuk a szépkorúakat. Programunkat az Operettszínház művészeinek nagyszerű előadása zárta.

Október 13-án került sor a Pest Vármegyei Kormányhivatallal közösen megrendezett idei pályaválasztási kiállításra a Vörösmarty utcai tornacsarnokban. A kiállítás idén is nagy népszerűségnek örvendett, hiszen 20 középiskola kínálatát ismerhette meg 700 pályaválasztás előtt álló diák.

Önkormányzatunk elkötelezett a lakosság környezettudatos gondolkodásának és cselekvésének előmozdítása iránt. Célunk a település zöldfelületeinek növelése, ennek érdekében októberben „Kertünk gyümölcsei” címmel, gyümölcsfa csemete pályázatot hirdettünk a sülysápi lakosok számára.

Október 14-én a Fő utcai telkek feltárásáról, lakóterület kialakításáról egyeztettünk az érintett tulajdonosokkal. A cél az, hogy a most 260-280 méter hosszú telkeket egy új utca nyitásával három részre osszuk, közművesítsük és lakótelkekké alakítsuk. Jelenleg a Fő utca 56. és 72. számok közötti részt érinti az elgondolás, de a terv az, hogy később egészen a Fő utca 134. számig eljussunk a feltárással.

A Kiskókai utcai gyalogos vasúti átkelő tervei már engedélyezés alatt állnak, azonban fontosnak tartjuk, hogy a gyalogosok a Balassi Bálint utcánál is biztonságosabb körülmények között kelhessenek át a vasúti pályán, ezért megkerestem az Építési és Közlekedési Minisztériumot, és segítségüket kértem ennek az átkelőnek a kialakításában is. Október 15-én a Sülysápi Polgármesteri Hivatalban megkezdődött a tervezés folyamata erre vonatkozóan is. A megbeszélésen részt vettek az Építési és Közlekedési Minisztérium, a MÁV, a megbízott tervezőiroda és önkormányzatunk munkatársai. Az első vázlatok néhány héten belül elkészülnek várhatóan.

Október 17-én megkezdődött a járdaépítés a Szent Imre utcában, amit az önkormányzat saját forrásból finanszíroz. A Szent László utca és a Vasút utca közötti szakaszon új, térköves járda kerül kiépítésre.

Október 22-én este került sor az 1956-os forradalomról és szabadságharcról megemlékező városi ünnepségünkre, melynek keretében átadtuk az idei helyi elismeréseket is. Sülysápért Emlékéremmel ismertük el a Csicsergő Kórus és Farkas Ferenc közösségért folytatott tevékenységét. Ezúton is gratulálunk a kitüntetetteknek.
Október végén a Szilvafasor utcában, az 5. szám előtt a rácsos vízelvezető felújításra került, ami miatt kb. egy hétre ismét le kellett zárni a Szilvafasor utcát a gépjárműforgalom elől.

Október 25-én ismét a Kapás-udvarba vártuk a kicsiket (és szüleiket) a TökJó Délután programunkra. A program évről-évre népszerűbb, idén is sokan látogattak ki az eseményre.

Október 26-án a székely autonómia melletti kiállás jegyében őrtüzet gyújtottunk a sülyi temetődombon. Idén is sokan csatlakoztak kezdeményezésünkhöz és vállaltak szolidaritást határon túli nemzettestvéreinkkel.

Sülysáp, 2025. október 22.

Horinka László s.k.

polgármester

